21.01.2008 19:08  Vahur Lauri   Kaitseväe juhataja kindralmajor Ants Laaneots andis riigikogu riigikaitsekomisjonile aru pärast naasmist Afganistanist, vahendas "Aktuaalne kaamera".    Eesti jalaväerühm Estcoy-5 on saanud endale vastutusala Now Zadis Helmandi provintsis. Eelpostil on 121 inimest, neist 92 eesti sõdurid. Ülesandeks on näidata oma kohalolu.    Kindralmajor Laaneots ütles riigikaitsekomisjonile, et Briti väejuhatus palus Eesti poolel kiiremas korras tagada miinipildujate tuletoetus oma vastutusalas.    "Neid britid peavad pidevalt toetama. Ja kuna brittidel endil tänu detsembri intensiivsele tegevusele, et uus piirkond  täiesti vallutati Talibani käest ära, ehk siis Musa Qala piirkond, on ressursside puudus ja kaartulevahendite puudus," rääkis Laaneots. "On olemas võimalus, et nad võivad oma vahendid sealt ära võtta. Ja nad on meilt palunud, et me kiiresti lahendaks selle probleemi, et meil oleks oma kaartulevõimekus."    Miinipildujarühma lähetamine tähendab meie Afganistani kontingendi suurenemist 15-20 sõduri võrra. Praegu on alustatud ettevalmistusi üksuse komplekteerimiseks.    Sõdureid tuleb otsida  scoutspataljonist või ka suurtükiväe grupist. Olenevalt sellest, kas tegu on statsionaarse või mobiilse üksusega, võib tarvis olla ka tulejuhte. Miinipildujarühm on plaanis saata Afganistani juba maikuus.    "See üksuse tuleb kokku panna ja ettevalmistus anda," selgitas Laaneots. "Sellega me praegu tegeleme. Loodame välja saata koos Estcoy-6-ga."    Lisaks miinipildujarühmale on kaalumisel kaitseväe meditsiiniüksuse saatmine Afganistani.